FI Euroopan unionin virallinen lehti CE 88/256

(2004/C 88 E/0261)

KIRJALLINEN KYSYMYS P-0958/04

esittäjä(t): Manuel dos Santos (PSE) komissiolle

(23. maaliskuuta 2004)

Aihe: Portugalin hallituksen toteuttaman lainojen arvopaperistamisen riskien siirtäminen

Tiedotusvälineissä on kerrottu, että Eurostatin käynnistämän, kansantalouden tilinpitoa koskevan tutkimuksen mukaisesti komissio hyväksyi Portugalin hallituksen vuonna 2003 esittämän budjettivajeen, joka oli 2,8 prosenttia BKT:sta.

Kyseinen luku on todennettavissa vain, jos kansantalouden tilinpitoon lasketaan mukaan tulokset, jotka saatiin valtion lainojen arvopaperistamista koskevasta operaatiosta, joka toteutettiin Citigroupin kanssa tehdyn sopimuksen mukaisesti.

Ei ole selvää, että sopimuksella varmistetaan kokonaan valtion riskien siirtäminen mainitun arvo-paperistamista koskevan operaation sijoittajille, mikä toteutuessaan mitätöi esitetyn vajeen arvon.

Kysyn komissiolta seuraava:

1. Voiko komissio vahvistaa, että arvopaperistamista koskevasta operaatiosta ei aiheudu minkäänlaista riskiä Portugalin valtiolle, minkä vuoksi kaikki vuonna 2003 kirjatut ylimääräiset tulot toteutuvat?

2. Tunteeko komissio IDEFE:n (Instituto Superior de Economía e Gestão -laitoksen toimielin) laatiman lausunnon, jossa vahvistetaan, että 19 prosenttia nyt arvopaperistetuista lainoista on peruutettavissa?

3. Onko komissiolle ilmoitettu — ja minkälaisin takein — muista valtion lainoista, jotka voivat lopulta korvata peruutettavat lainat?

Pedro Solbes Miran komission puolesta antama vastaus

(19. huhtikuuta 2004)

Ecofin-neuvosto antoi 18. helmikuuta 2003 parhaan käytännön säännöt, jotka koskevat tietojen laadintaa ja raportointia liiallisen alijäämän menettelyssä. Sääntöjen mukaan jäsenvaltioiden olisi neuvoteltava Eurostatin kanssa, kun ne ovat epävarmoja, miten erityinen tai monimutkainen liiketoimi käsitellään kirjanpidossa.

Portugalin viranomaiset kirjoittivat Eurostatille 6. lokakuuta 2003 kuvauksen suunnittelemastaan liiketoimesta, eli maksamattomien verosaatavien myynnistä, ja tiedustelivat Eurostatilta, miten liiketoimi pitäisi kirjata.

Vastausta varten Eurostat tapasi Portugalin virkamiehistä koostuvan valtuuskunnan Luxemburgissa 13. lokakuuta 2003. Eurostat totesi 4. marraskuuta 2003 Portugalin antamien tietojen perusteella, että perimättä jääneiden vero- ja sosiaaliturvamaksusaatavien myymistä voitaisiin pitää tulona, eli tapahtumana, joka ei liity rahoitukseen.

Eurostatin pääperusteet olivat seuraavat:

a) Portugalin hallitus on kirjannut verot ja sosiaaliturvamaksut kassaperusteisesti tai ajallisesti oikaistuna kassaperusteisesti asetuksen (EY) N:o 2516/2000 (1) mukaisesti. Siksi myytyjä verosaatavia ei ollut koskaan kirjattu tuloina.

b) Portugalin hallitus ei antanut mitään nimenomaista tai epäsuoraa takausta ostajalle. Tämä koski sekä verosaatavien perintäkelposuutta että kaupan rahoitusta.

c) Toteutuneen kauppahinnan ja markkinapohjaisen hinta-arvion ero oli alle 15 prosenttia, mikä viittaa siihen, että riski siirtyi tehokkaasti ostajalle. Tämä on Eurostatin arvopaperistamisesta 3. heinäkuuta 2002 tekemän puitepäätöksen mukaista.

Portugali toimitti Eurostatille 16. helmikuuta 2004 jäljennökset sopimuksesta ja siihen liittyvistä asiakirjoista, kuten kysymyksessä mainitun IDEFE:n riippumattoman kertomuksen.

Komissio on tietoinen, että kauppaan sisältyy perimättä jääneitä saatavia, jotka on riitautettu oikeudessa. Jos (ja vain jos) todetaan, että verosaatava on osittain tai kokonaan mitätön, Portugalin valtion on korvattava kyseinen saatava. Se ei kuitenkaan tarkoita sitä, että Portugalin valtio takaisi perittävät saatavat tai veronmaksajien maksukyvyn. Kyseisen järjestelyn ainoa tarkoitus on varmistaa myytyjen saatavien aineellinen eheys.

(1) Euroopan parlamentin ja neuvoston asetus (EY) N:o 2516/2000, annettu 7 päivänä marraskuuta 2000, Euroopan kansantalouden tilinpito- ja aluetilinpitojärjestelmän yhteisössä (EKT 95) yhteisten periaatteiden muuttamisesta verojen ja sosiaaliturvamaksujen osalta ja neuvoston asetuksen (EY) N:o 2223/96 muuttamisesta, EYVL L 290, 17.11.2000.